text: দেওয়ান ফরিদ গাজী (১ মার্চ ১৯২৪–১৯ নভেম্বর ২০১০) একজন বাংলাদেশি রাজনীতিবিদ ও  মুক্তিযুদ্ধের সংগঠক যিনি সংসদ সদস্য ও প্রতিমন্ত্রী ছিলেন।
  
  জন্ম ও প্রাথমিক জীবন 
  ফরিদ গাজী ১ মার্চ ১৯২৪ সালে তৎকালীন হবিগঞ্জ মহকুমার নবীগঞ্জের দিনারপুর পরগনার দেবপাড়া গ্রামেে এক জমিদার পরিবারে জন্মগ্রহণ করেন। তার স্ত্রী আলম রওশন চৌধুরী, তাদের ৬ ছেলে ২ মেয়ে। ছেলে গাজী মোহাম্মদ শাহনওয়াজ, হবিগঞ্জ-১ আসনের সংসদ সদস্য।
  
  রাজনৈতিক জীবন 
  দেওয়ান ফরিদ গাজী বাংলাদেশ আওয়ামী লীগের উপদেষ্টা পরিষদের সদস্য ও মুক্তিযুদ্ধের সংগঠক ছিলেন। ছাত্র রাজনীতির মধ্য দিয়ে তিনি রাজনৈতিক জীবন শুরু করেন।
  
  ১৯৫০ সালে তিনি সিলেট গভর্নমেন্ট হাইস্কুল ও রসময় মেমোরিয়াল হাই স্কুলে শিক্ষকতা করতেন। ১৯৫১ সালে আওয়ামী মুসলিম লীগের সিলেট কমিটি গঠনে ভূমিকা পালন করেন। ১৯৫৩ সালে তদানীন্তন সিলেট মহকুমা আওয়ামী মুসলিম লীগের যুগ্ম সম্পাদক হন। ১৯৫২ থেকে ১৯৫৫ সাল পর্যন্ত তিনি সিলেটের সাপ্তাহিক যুগভেরী পত্রিকার সম্পাদক ছিলেন। ১৯৫৭ সালে তিনি বৃহত্তর সিলেট জেলা আওয়ামী লীগের সাধারণ সম্পাদক নির্বাচিত হন।
  
  তিনি ১৯৭০ সালে আওয়ামী লীগের প্রার্থী হিসেবে সিলেট সদর আসন থেকে এমএনএ নির্বাচিত হন।
  
  তিনি ৬ দফা আন্দোলন, ভাষা আন্দোলন ও বাংলাদেশের স্বাধীনতা যুদ্ধে অংশগ্রহণসহ তৎকালীন সকল রাজনৈতিক কর্মকাণ্ডে সক্রিয় ভূমিকা রাখেন। তিনি মুক্তিযুদ্ধে ৪নং ও ৫নং সেক্টরে বেসামরিক উপদেষ্টার ও উত্তরপূর্ব রণাঙ্গনের আঞ্চলিক প্রশাসনিক কাউন্সিলের চেয়ারম্যান হিসেবে যুদ্ধ পরিচালনা করেন। তিনি ১৬ ডিসেম্বর ১৯৭১ সালের  সিলেট জেলা প্রশাসকের কার্যালয়ে প্রথম জাতীয় পতাকা উত্তোলন করেন।
  
  ১৯৭২ সালে তিনি বৃহত্তর সিলেট জেলা আওয়ামী লীগের সভাপতি নির্বাচিত হন। ১৯৭৩ সালের প্রথম জাতীয় সংসদ নির্বাচনে তিনি বাংলাদেশ আওয়ামী লীগের প্রার্থী হিসেবে তৎকালীন সিলেট-৮ (বর্তমান সিলেট-১) আসন থেকে সংসদ সদস্য নির্বাচিত হন।
  
  তিনি শেখ মুজিবুর রহমানের তৃতীয় মন্ত্রিসভায় তিনি প্রথমে স্থানীয় সরকার পল্লী উন্নয়ন ও সমবায় প্রতিমন্ত্রী পরে বাণিজ্য প্রতিমন্ত্রী হিসেবে দায়িত্ব পালন করেন। মোশতাক আহমেদের মন্ত্রিসভায়ও তিনি প্রতিমন্ত্রী হিসেবে দায়িত্ব পালন করেন।
  
  ১২ জুন ১৯৯৬ সালের সপ্তম, ২০০১ সালের অষ্টম ও ২০০৮ সালের নবম জাতীয় সংসদ নির্বাচনে তিনি বাংলাদেশ আওয়ামী লীগের প্রার্থী হিসেবে হবিগঞ্জ-১ আসন থেকে সংসদ সদস্য নির্বাচিত হন। তিনি সপ্তম জাতীয় সংসদে শিক্ষা মন্ত্রণালয় সম্পর্কিত সংসদীয় স্থায়ী কমিটির সভাপতি ও নবম জাতীয় সংসদে প্রাথমিক ও গণশিক্ষা মন্ত্রণালয় সংক্রান্ত সংসদীয় স্থায়ী কমিটির সভাপতি হিসেবে দায়িত্ব পালন করেন।
  
  মৃত্যু 
  দেওয়ান ফরিদ গাজী বার্ধক্যজনিত কারণের পাশাপাশি ছাড়াও ফুসফুস, বৃক্কের রোগ ও ডায়বেটিসজনিত সমস্যায় আক্রান্ত হয়ে ঢাকার স্কয়ার হাসপাতালে চিকিৎসাধীন থেকে ১৯ নভেম্বর ২০১০ সালে মৃত্যুবরণ করেন।
  
  তথ্যসূত্র
  
  বিষয়শ্রেণী:১৯২৪-এ জন্ম
  বিষয়শ্রেণী:২০১০-এ মৃত্যু
  বিষয়শ্রেণী:সিলেটের ব্যক্তি
  বিষয়শ্রেণী:হবিগঞ্জ জেলার রাজনীতিবিদ
  বিষয়শ্রেণী:মুরারিচাঁদ কলেজের প্রাক্তন শিক্ষার্থী
  বিষয়শ্রেণী:বাংলাদেশ আওয়ামী লীগের রাজনীতিবিদ
  বিষয়শ্রেণী:বাংলাদেশের স্বাধীনতা যুদ্ধে জড়িত ব্যক্তিবর্গ
  বিষয়শ্রেণী:বাংলাদেশের সাবেক প্রতিমন্ত্রী
  বিষয়শ্রেণী:শেখ মুজিবুর রহমানের তৃতীয় মন্ত্রিসভার সদস্য
  বিষয়শ্রেণী:মোশতাক আহমেদের মন্ত্রিসভার সদস্য
  বিষয়শ্রেণী:প্রথম জাতীয় সংসদ সদস্য
  বিষয়শ্রেণী:সপ্তম জাতীয় সংসদ সদস্য
  বিষয়শ্রেণী:অষ্টম জাতীয় সংসদ সদস্য
  বিষয়শ্রেণী:নবম জাতীয় সংসদ সদস্য
title: দেওয়ান ফরিদ গাজী